정조 13년 · 목
備局啓言全羅前監司徐龍輔狀啓枚擧右水使李文喆牒呈以爲法聖鎭戰船新造當次而右沿松田船材絕乏依漕船例許令入造於左水營所管事請令廟堂稟旨分付矣船材雖禁越境許斫而未長養前具由狀聞取用於他所管旣載事目許施而風落松及生松參互區劃本營所管松田播種長養等節着意擧行之意請一體嚴飭允之又啓言前司諫李師濂所啓以爲近來賣鄕之習無邑無之隨邑豐薄各有定價事之鄙悖莫此爲甚鄕所新差之後以其望單報營以爲照管之地則必不敢任意數易行會諸道嚴加禁戢犯者施以贜污之律爲辭而批旨有令廟堂稟處之命矣外邑奸鄕輩圖囑爭任之弊果如臺言則誠極駭痛其所矯弊惟在於該邑守宰非自廟堂定式行會之事請望報一款置之允之又啓言前校理南鶴聞所懷以爲使行時譯員太多無益國事而不問象舌之能否一從燕行之次第苟充員額皆帶色卜耗財無計探察事情則漫然不省今年爲始節使與別行譯官額數漸次減損無使濫雜申飭譯院以時譯試必擇有才能言者勿拘當次充額以送爲辭矣譯舌之不嫺本技苟充赴燕已成痼弊及今矯捄不可少忽而譯業近益凋敗燕行自有定額以此十年當次之行爲一分聊生之道今若猝然減省則不但無救弊之道適足爲呼冤之端仍舊置之請令本院着意勸課俾各另加嫺習允之又啓言故司圃署提調徐有慶上疏所陳凡三條其一本署位田總爲三千餘結而奸民割犯今爲一千五百餘結發遣本署郞官打量事也其一安州嘉山博川所在訓局屯田竝與金川屯田永屬本署事也其一本署之所負於貢人者洽爲二千餘兩惠廳錢三千兩限六年無邊貸下於貢人以每年本署所受五百兩次次備納事也本署位田關係至重而奸僞日滋稅額減縮待秋成擇其漏田最多處發遣郞官次第打量事分付該署至於安州嘉山博川等屯田初屬訓局水沈少利及至癸卯與本署金川屯相換後本署多費物力築堤收利再時年又因金川民訢復歸訓局本署空失所費訓局坐收其利到今還屬之請不無所據而本署旣推金川之舊屯又請關西之新堤則訓局不免兩失參以其濟之義不可許施惠廳貸錢事本署之所負於貢人者久未還報則貢人呼冤勢所必至今年因貢人上言已有令本署善處之命請置之允之敎以打量一事雖似無弊安知無別般弊端惟在郞官之得人令該署提調以此知悉不可不打量處待年事稍豐筵稟後以爲次次下送擧行之地又啓言前正言李錫夏上疏其一士習不端科場不嚴詩不過十五六句賦亦正廿六七句甚至虛頭以下預書虛套空間追塡嚴立禁條頒示京外事也其一水原中軍令銓曹備擬事也科場之申明禁條試文之各定句數大臣頃已筵稟嚴飭至於預書追塡之習尤極駭然而苟使掌試者臨券精考則預書之跡追塡之痕一按紙面自當立視隨現摘發定罪則不出一二科場可以永祛此弊此後大小科試嚴飭京外試官使之一一詳察若有犯者卽施重律以爲畏法自戢之地水原中軍自該曹差出前因該邑狀請許施請置之允之又啓言掌苑提調尹塾所啓得千餘兩給貸限五年得利以代貢人處先貸之數爲辭而批旨有令廟堂拮据之命矣本署轉益凋殘千餘兩許貸他無拮据之策各該司稱貸賑廳錢計年還報亦多已例賑廳錢一千兩許貸本署每年貢價出給時除留二百兩則五年可以充報請以此分付該廳該署允之又啓言前獻納柳匡天上疏批旨內言多切實當留意其中可以措諸施爲者許令廟堂稟處事命下矣其論賑政經界條饑口之廣抄賑穀之務精前後聖敎已勤提飭官市之斛量不同牛酒之禁令漸弛宜自廟堂更加關飭而經界之紊厥惟久矣改量之令前已行會外方次第擧行其論戎政科弊條勳府校院冒占之額軍官鄕任假帖之類佛堂之毀破居士之歸俗査括逃避之民添補闕漏之額者其所條列言固可取事難遽行漸次搜禁徐圖施行未爲不可而科場之早呈催考借述買筆行私不公等三條說其爲捄弊之道不過製述講經分額各取而已則未免有說無捄之歸官制條外邑六年窠之改爲三年察訪參下窠之陞爲參上防禦邊地之外武蔭之窠與文官通融交差之說前以蔭武十餘窠定爲文臣窠則雖非大更張亦可謂小變通今以數百年已定之官制不可爲一人一時之言容易變改至若均廳之革罷軍總之減除又是變更之大者雖有末弊之可言者固當講究其生財代充之道而後徐議其沿革之方而今乃以宮房之折受宂官之廩祿逆家廢寺田土之隱漏無馬牧場無松封山蘆草泥生之稅堤堰蒙利之處欲爲査現以代均廳需用之費者零瑣湊合不足爲裕國之道而京外軍總之盡行沙汰只選十萬精兵餘皆收布以補經用云者務精不務多固是兵家之例談而減額之後選又不精則將起無兵之歎終歸有識之憂書生談兵本自迂疏幷姑置之而疏未附陳臺選掌通之多濫三館分榜之不嚴或請選部之申飭或請主圈之科罪此則幷依疏請更加嚴飭又論驛路凋殘之弊而復戶之預賣者與受同罪位田之割入者査出還給爲請矣請以疏辭關飭京外允之又啓言前司諫沈埉上疏批旨內其中不無一二可以申飭者令廟堂回啓稟處事命下矣六條陳弊之說不無一二可取之言科弊之不可不矯捄不待臺臣之疏論已有聖敎之申諭鄕擧之法言非不美而古制難行面試之規行之未久而旋卽寢罷不宜造次立談之間可以定制容俟日後博詢處之陞庠之當朔設行新有定式無容更飭而敎官之分屬四學童蒙之別設課試事近創制有難輕議文蔭武疏通之政或以科榜之久或以年齒之高軫其淹滯之歎施以甄拔之恩又以落仕最久懸註調用格外異恩無遠不被疏滯之政無以復加若以初倅之未除永枳守宰之牽復則將使歷試已著之才反有一斥不復之歎其爲甄鬱殆有甚焉而銓家之循私固當另飭不宜立法至於都雇之禁貿米之弊禁非不嚴弊固如前請更申飭法司與該道允之又啓言北路鎭堡合倂之議道臣則俱以合倂爲便帥臣則俱以合倂爲不可今不可以一時殘盛之形遽爲沿革之論況此南北兩帥皆主不罷之論長津前府使亦以曾經該道閫任之人熟諳形便而今於合倂之論又有持難之意則諸帥臣所論必有的見而至於添給鎭將廩料之方前道臣李崇祐北兵使洪和輔狀辭中以營賑耗三手布量宜區劃誠爲便好良妻所生之査括還屬事近騷擾不當推刷主鎭本官之勿侵雜役名係鎭卒宜禁兩役而其外長坡地形之實合設鎭在德西北之依舊移鎭鎭民社民之輪差烽軍等事幷許施而鎭堡關防所係甚重合倂便否未敢遽決請博詢原任大臣及諸將臣處之允之敎以時任大臣所見亦未聞之一體論理獻議又啓言前郡守李胤馥上疏批旨有令廟堂稟處之命矣其一箕聖墓置官守護享用太牢事也殿有守直裔孫爲官則咫尺墓所何必別置時薦芬苾儀物孔蠲則牢享大小無足加損置之其一築城於嘉山曉星嶺使戶曹及本道營邑覓助物力事也兵營五百兩備置之說雖未知果有是事經費之捐出取用實是行不得之事置之其一靑石洞築城事也丙丁以來尙未有築斯之擧則到今鳩材役民非但有時詘擧贏之歎論以大體實有隨失立的之嫌置之其一龍川府築堤蒙利事也近來人齒寔繁生理極艱毋論山野擧皆起墾則獨此數十里可食之土至今空棄必有委折分付道臣論理狀聞後更爲稟處其一昌洲鎭或移設兵營或別置營將事也移設旣涉重大別置亦係創始置之其一東林城依前置中軍事也今因別將之不擇更議中軍之復置未免過當嚴飭該閫差遣之除不拘年紀之老少必擇才具之可堪城堞修築樹木長養等節俾盡其方期有實效其一安興鎭復置僉使專管指路事也今以稅船臭載復置鎭將則官方沿革實涉顚倒水使之任專管海路此後漕稅船過去之時毋委處遠之本官劃卽出力拯捄永爲定式似爲矯捄之道請以此分付該道水使允之敎以第二條問于兵營稟處又啓言前因右通禮禹禎圭陳疏册子萊府庖監運監矯弊之策論理狀聞後稟處之意覆啓分付矣慶尙前監司金光默狀啓以爲該府庖子監泮人替當已過七年則今無可論運監籍口雖在倭人之濫捧而釜倉捧留渠輩弄奸難保必無今不察飭於此而遽以三年耗條之權許者欲爲定式則實是難繼之道出庫入給時自本府另擇親禆眼同詳察滲漏及鼠縮實數後更議充給之道恐合事宜東萊前府使李敬一狀啓以爲庖子之任泮人當之捄弊一款今無可論運米監官則甲乙丙三年條蒙恩補縮已以儲置米充給而丁未條公作米幾盡入給戊申條今方入給而縮米千餘石勢當徵出當該運監徵族之際誠爲矜悶一依甲乙丙例加分取耗每年劃給永爲定式恐合事宜萊府弊瘼矯捄之道向因下敎自本司往復該道監司府使使之逐條論報而營府捄弊之報姑未上來待其來請更爲稟處允之又啓言前掌令李師曾上疏批旨有兩件事稟處之命矣進上果實代捧事臺疏所論雖不明言某道某邑之土品善惡而生果名色則旣擧石榴蓮實兩種矣發關於各該道封進邑水土之昔善而今惡者一一報來乾物代捧一款更爲稟定實合愼重之道驛奴形止案事前後申飭不啻申嚴又因大臣陳白纔已發關知委不必疊陳請置之允之又啓言前持平朴思機上疏批旨有覆奏之命矣目今痼弊科場最甚考講面試到今復設雖難遽議而若其早呈之習尤係當禁在前巍選多在擧燭之後今則卯辰纔交券軸已堆此弊矯捄全在考官若於開場之日先定捧券之時如有不遵直以落幅施行不過一二科可期丕變請以此嚴飭敎以近日科場書題不書時限乎此規若遵行則更定捧券時刻事近架疊早呈之矯弊惟在考官之取捨與否自本司試場臨時嚴飭試所又啓言因部將金益喆所懷島中平役廳及四苦役之弊往復該牧狀聞稟處之意覆啓分付矣全羅前監司沈頤之狀啓枚擧濟州前牧使李命俊牒報竝請令廟堂稟處矣蓋本島無公用劃給如陸邑儲置之例故諸般公下責出於民役初則收布往在戊午罷收布而創收米成節目啓下者也所謂四苦役本是渠輩身役而吏輩之欲免者納米於官永作遊民此爲平役廳收米之本也今以納米者之避苦趨歇遽有草罷之論則公下將無區處之道反不如仍舊之爲得也目下蘇捄惟在四役則擇其富實使貧窮之民擧免偏苦之患上下則量役苦歇使疲羸之類均被霑漑之效而已依前牧使李命俊所陳復用癸未減捧例十斗當納者減爲八斗而春秋分捧則庶可息肩四苦役應食之類辛丑加給之數一竝收還以補其數者似爲目下一分釐弊之道而至於代頉軍保收捧役米之際弊端嚴防專在本牧操束吏輩不敢容奸而已使該牧使依此成節目施行而或有窒礙難便更爲往復本司請從長釐正允之又啓言故僉知鄭述祚上疏批旨有覆奏之命矣守總兩營存罷之論其說甚多年前至有博詢之擧諸議不一畢竟仍舊而止則軍制變通關係不小今無容更議至於州縣分合大關生民利害不可以一人之見遽議更張請置之允之又啓言慶尙左水使李鴻運狀啓以爲今番漂倭船多大浦則不爲領曳只送哨探者已極駭然而去留之報亦爲稽傳搜拯之由不爲報來尤涉稽忽西平浦則哨探逢曳形止不能登時馳報倭屍搜訪亦無提報而泛稱略于名渰死者極爲矇然多大浦僉使徐有龍西平浦萬戶李朝漢等罪狀請令廟堂稟處矣兩鎭將罪狀因東萊府使狀啓自該府今方拿問此狀啓請置之允之又啓言慶尙前左水使南志默狀啓以爲迎日密陽梁山三邑封山失火處守令勿罷旣有事目論罪一款不敢擧論請令廟堂稟處矣近來松田失火專由於奸民之故放則根因之未卽鉤得者揆以松政極爲疏虞請該帥臣推考允之又啓言關西還穀發賣移貿之擧蓋出於將此補彼裒多益寡之政苟利於民則自可繼行不利於民則亦當姑停其行其停惟民是視而已不必以停止二字遽然硬定更令時道臣以除民弊順民情爲主或多或少或作或撤量宜擧行切勿因此筵奏輕先防塞嗣後按道之臣亦爲遵此勿替之意請分付允之敎曰停否不必硬定價本不拘詳定事曾有下敎而目下民情如不願買姑觀爲之亦好嚴飭道臣曉悉此意俾無從後隨現論責之弊最可慮者官吏之染指貽弊於小民此則方欲拔例按廉亦令道伯嚴飭發賣諸邑邑還之積峙如是爲弊鎭餉之亦或如許問于道伯裒益之擧使卽一體留意又啓言頃因前統制使李漢豊狀啓湖南六邑及所屬各鎭通運事統穀十一萬石換置沿邑事關問于該道道臣矣卽見前全羅監司徐龍輔狀啓則以爲昨年許運邑外海南以東珍島等十六邑鎭驛距幨津近爲五六百里遠過千餘里沿民旣困於覓船又疲於出浦而末乃縮穀船價浮費船糧無不幷徵於民以昨年已試處觀之則或三十里出浦徵發數面之民或二十石裝出分徵二包之穀近地知此遠地可想且以穀物互換言之今若以統穀十一萬石互換移錄沿邊之穀盡歸統穀遽然更張實非慮遠之道云矣昨年旣許五邑則若干邑加定似無不可而前道臣若是牢塞揆以事面有欠共濟之義故頃以雖數三邑更爲商量登聞之意筵達行會舊伯雖已遞歸新伯自當陳聞待其來到從後稟處穀簿換錄事才以三萬石爲先擧行之意出擧條申飭姑不必更事措處請置之允之敎曰統營事勢不可不念餉穀所關亦係至重而湖南之民弊誠如狀辭則不可不爛加商量處之至於完伯惟以防啓爲事殊非共濟之義此意亦爲申飭又啓言分兵曹參知朴孝參上疏中穀總吏額事令廟堂稟處事批下矣大抵山邑糶糴之穀多爲弊誠如疏論已於年前有參量穀簿移貿沿邑之朝令而雖或有一二貿遷之處不過數年耗上生耗則穀總漸滋民弊依舊加之以貪官猾吏夤緣舞弄爲生民切急之疾苦今以邑之大小民之多寡計戶量穀定爲分留明有恒式數外剩耗發賣上納以補經費云者不無意見而耗條作錢已自廟堂行會發賣上送以除民弊則今不必別爲變通虛殼捧留實爲痼弊而雖云虛殼亦有分數統以三石換作一石非但有空失國穀之慮亦不無吏緣爲奸之患竝姑置之至於官吏定額之說州府郡縣本有常額額外加差漸至濫滋亦由法紀之不振固當申明舊典不必更定新式請置之允之敎曰穀總戶數之排比相當誠急務而裒益則惟在方伯之淬白奉公廟堂關文雖日下千張墨心在中寧有其效此非時道伯之謂也然近以嶺穀之弊嶺民之苦無日不徹聽國有紀綱寧或一任其如前乎依日前所下判辭先令道伯摘出一二最嗜於反弄最慣於料販者仍具所犯贜案登聞痛示懲一之擧然後次行釐正之政實合緩急之序更加嚴飭俾勿因循如是屢煩下敎而貪饕無去泰之效痼瘼無稍蘇之望則嶺南置道伯何爲幷以此意嚴飭又啓言知事李柱國上疏批旨有令廟堂稟處之命矣北漢城餉之捧留本邑漸至夥然未免儲蓄之疏虞以致居民之流散誠爲目下可憂之端然若値大歉之歲一切防塞則凍餒垂死之民何以運納於石崅巉巖之地乎且況捧留之法不過一時權宜不必永爲定式如非大歉荒不獲已之時則切勿容易請留於本邑之意申飭道臣宣薦禁旅之當初復設槪出於編之行伍鍊習軍旅之意而以今觀之未見實效其去其耒似無緊關今若以南行之口傳少滯許以過六朔後從自願移付額外則有地處占便之類皆將厭避而移去所餘者不過若干疲殘之輩將未免苟充之患請置之允之敎曰南行禁旅過六朔移屬事御將言不無所據卿言亦不無所見彼雖歧多此則窠窄窠窄之故有積薪之弊南行過六朔定限幾十人準此數次次移付於額外無妨乎問于別將令兵曹草記又啓言前修撰洪文泳上疏批旨有下廟堂稟處之命矣科擧之弊前後言之者非不備至而尙未矯捄者誠未得良法美制也釐改一事宜待爛商請姑置之允之○兵曹啓言問于禁軍別將任嵂處則以爲閑良納馬之數比之宣薦出身將至倍簁而積薪之歎從可知矣出身閑良參半定額未爲不可第科目取人法意甚重宜有主客之別一內禁軍一百人內七十窠屬之出身三十窠屬之閑良而移送額外之際亦宜有參量定限之道滿六朔閑良禁軍一年限十人計其朔數最多者次次移送於額外許多未口傳之類以爲疏通之地而來頭閑良納馬若無積滯之患則亦不必限以一年十人之數此則臨時闊狹爲宜云矣敎以依此爲之